'జన్‌ధన్‌' భారంగా మారింది..!
-దాన్ని తట్టుకొనేందుకే ఇతర ఖాతాదారులపై పెనాల్టీ మోత
-సదరు ఖాతాలకు ఈ నిబంధనలు వర్తించవు
-అది ఇప్పుడు కొత్తగా తీసుకున్న నిర్ణయం కాదు
-పలు ప్రత్యామ్నాయాలు విశ్లేషించాకే నిర్ణయం: ఎస్‌బీఐ అధినేత్రి
ముంబయి: ఖాతాల్లో సగటు నగదు నిల్వలను నిర్వహించని వారిపై అపరాధ రుసుమును విధించాలని తాము తీసుకున్న నిర్ణయాన్ని దేశంలోనే అతి పెద్ద బ్యాంకింగ్‌ సంస్థ 'భారతీయ స్టేట్‌ బ్యాంక్‌' (ఎస్‌బీఐ) సమర్థించుకుంది. బ్యాంకునకు పెద్ద సంఖ్యలో పెరిగిన జన్‌ధన్‌ ఖాతాలు భారంగా మారాయని ఎస్‌బీఐ తెలిపింది. ఈ భారంలో సమతౌల్యాని సాధించేందుకే కొంత మొత్తాన్ని ఖాతాదారులకు చార్జీల రూపంలో బదలాయించాల్సి వచ్చిందని ఎస్‌బీఐ అధినేత్రి అరుంధతి భట్టాచార్య తెలిపారు. బ్యాంకు సేవా రుసుము వసూళ్లను వచ్చే ఏప్రిల్‌ నుంచి తిరిగి పునరుద్ధరిస్తూ ఎస్‌బీఐ ఇటీవలే నిర్ణయం తీసుకున్న సంగతి తెలిసిందే. దీంతో దేశ వ్యాప్తంగా దాదాపు 31 కోట్ల మంది ఎస్‌బీఐ ఖాతాదారులపై ప్రభావం పడనుంది. ఫలితంగా బ్యాంకులకు వెళ్లాలంటేనే ఖాతాదారులు జడుసుకొనే పరిస్థితి నెలకొంది. తీవ్ర విమర్శలు, ప్రజల్లో అసహనం అంతకంతకు పెరుగుతున్న నేపథ్యంలో ఎస్‌బీఐ బుధవారం పెంపు అనివార్యమైన విషయాన్ని మీడియాకు వెల్లడించింది. దేశంలో ఆర్థిక సమ్మిళితతను సాధించే క్రమంలో మోడీ సర్కారు ప్రభుత్వ బ్యాంకుల్లో ఎలాంటి రుసుము లేకుండా జీరో బ్యాలెన్స్‌తో జన్‌ధన్‌ ఖాతాను తెరవాల్సిందిగా దేశ ప్రజలకు పిలుపునిచ్చారు. దీంతో బ్యాంకుల్లో దాదాపు 11 కోట్ల జన్‌ధన్‌ ఖాతాలు తెరిచారు. ఇప్పుడు వీటి నిర్వహణ భారంగా మారిందన్నది భట్టాచార్య వాదన. వీటి నిర్వహణకు కొన్ని చార్జీలను వసూలు చేయాల్సి ఉంది. పలు ప్రత్యామ్నాయాలను శోధించి విశ్లేషణ చేసిన తరువాతే తాము ఈ పెంపు నిర్ణయం తీసుకున్నట్టుగా ఇక్కడ ఏర్పాటు చేసిన ఒక కార్యక్రమంలో భట్టాచార్య తెలిపారు. సవరించిన చార్జీల ప్రకారం 'కనిష్ట సగటు నిల్వ' (ఎంఏబీ) లేని ఖాతాలపై గరిష్టంగా రూ.100ల వరకు పెనాల్టీ, సర్వీసు ట్యాక్స్‌ పడనుంది. ఎస్‌బీఐలో ఎంఏబీ నిబంధన విధించడం ఇదేమి కొత్త కాదని ఆమె అన్నారు. 2012కు పూర్వ కూడా ఈ నిబంధన ఉన్నట్టుగా వివరించారు.
అయితే సవరించిన పెనాల్టీ చార్జీలు జన్‌ధన్‌ ఖాతాలకు వర్తించవని ఆమె క్లారిటీ ఇచ్చారు. ఈ నిర్ణయాన్ని వెనక్కి తీసుకోవాల్సిందిగా ప్రభుత్వం కోరినట్టు వస్తున్న వార్తల విషయమై ఎస్‌బీఐ మేనేజింగ్‌ డైరెక్టర్‌ రజనీశ్‌ కుమార్‌ వివరణనిస్తూ ఇప్పటి వరకు అధికారికంగా సర్కారు నుంచి అలాంటి ఉత్తర్వు లేవీ అందలేదని తెలిపారు. అదే గనుక జరిగితే తమ నిర్ణయాన్ని పున:సమీక్షించే విషయాన్ని ఆలోచిస్తామని తెలిపారు.
మీ స్నేహితులకు రికమెండ్ చెయ్యండి